ในปัจจุบันข้อมูลเป็นสิ่งที่สำคัญต่อการนำไปวิเคราะห์และพัฒนาประสิทธิภาพขององค์กรจากการประยุกต์ใช้ปัญญาประดิษฐ์ ซึ่งในการนำข้อมูลเหล่านั้นมาประยุกต์ใช้ มักมีข้อจำกัดในเรื่องของสิทธิส่วนบุคคล กล่าวคือ รายละเอียดข้อมูลส่วนใหญ่ที่องค์กรมีอยู่ หรือรวบรวมข้อมูลเพิ่มเติมนั้น มักจะมีข้อมูลส่วนบุคคลปะปนอยู่ด้วยโดยเฉพาะข้อมูลของลูกค้า หากยังมีข้อมูลเหล่านั้นปะปนอยู่ อาจส่งผลให้มีการลักลอบนำข้อมูลไปหาผลประโยชน์ในทางที่ไม่ถูกต้องได้ ดังนั้น ข้อมูลส่วนบุคคลของลูกค้าถือเป็นเรื่องที่ต้องพึงตระหนักเพื่อรักษาสิทธิส่วนบุคคล และรักษาความน่าเชื่อถือขององค์กร นอกจากนี้ ในการรวบรวมข้อมูลขององค์กรต่าง ๆ จากการบันทึกเสียงการสนทนาระหว่างลูกค้ากับศูนย์ให้บริการข้อมูลลูกค้าทางโทรศัพท์ของธนาคาร ก็ถือว่ามีข้อมูลส่วนบุคคลที่ระบุตัวตนของลูกค้าเป็นจำนวนมาก จึงมีความเสี่ยงสูงหากข้อมูลเหล่านั้นยังมีข้อมูลส่วนบุคคลอยู่ในกระบวนการประยุกต์ใช้ปัญญาประดิษฐ์ และไม่สามารถนำไปประยุกต์ใช้ได้หากยังมีข้อมูลเหล่านั้นอยู่

ทางผู้จัดทำได้เล็งเห็นถึงปัญหานี้และมีการประยุกต์ใช้ปัญญาประดิษฐ์ในการดำเนินการปกปิดคำที่เป็นข้อมูลส่วนบุคคลของลูกค้าจากไฟล์เสียงบทสนทนาระหว่างลูกค้ากับศูนย์บริการข้อมูลลูกค้าทางโทรศัพท์ โดยดำเนินการแปลงไฟล์เสียงพูดให้อยู่ในรูปแบบข้อความ จากนั้นวิเคราะห์คำที่เป็นข้อมูลส่วนบุคคลพร้อมกับเก็บค่าของระยะเวลาที่พูดในไฟล์เสียงนั้น จากนั้นดำเนินการแทนที่คำพูดที่เป็นข้อมูลส่วนบุคคลด้วยเสียงรบกวนในไฟล์เสียงเพื่อให้สามารถนำข้อมูลที่ผ่านการปกปิดข้อมูลส่วนบุคคลแล้วไปใช้ประโยชน์ในการวิเคราะห์ทางด้านอื่น ๆ ได้