**รูปแบบการจัดเอกสารสำหรับตีพิมพ์**

**ในวารสารคณะเทคโนโลยีสารสนเทศลาดกระบัง**

**อลิสา แดนอัศจรรย์1 และ ชาลี สีน้ำตาล2**

*1คณะเทคโนโลยีสารสนเทศ มหาวิทยาลัยยอดเยี่ยม กรุงเทพฯ*

*2คณะวิศวกรรมศาสตร์ มหาวิทยาลัยยอดเยี่ยม กรุงเทพฯ*

*Emails: alice@it.amazing.ac.th, charlie@eng.amazing.ac.th*

**บทคัดย่อ**

เอกสารนี้รวมข้อมูลที่จำเป็นสำหรับผู้เขียนบทความในการจัดรูปแบบบทความสำหรับตีพิมพ์ในวารสารเทคโนโลยีสารสนเทศลาดกระบัง ผู้เขียนบทความจำเป็นต้องจัดรูปแบบของบทความที่จะส่งเพื่อพิจารณาตามที่ระบุไว้ในเอกสารคำแนะนำนี้โดยเคร่งครัด บทความที่ไม่ได้จัดรูปแบบอย่างถูกต้องอาจถูกปฏิเสธการตีพิมพ์ได้ ผู้เขียนบทความสามารถเลือกส่งบทความได้ทั้งภาษาไทยและภาษาอังกฤษ สำหรับบทความภาษาอังกฤษผู้เขียนต้องปฏิบัติตามคำแนะนำที่ให้ไว้ในวิธีการจัดรูปแบบบทความภาษาอังกฤษ (โปรดดูใน Template ของบทความภาษาอังกฤษที่ให้ไว้ในอีกไฟล์หนึ่ง) ทุกบทความที่ส่งต้องมีบทคัดย่อความยาว 100-150 คำ โดยใส่บทคัดย่อไว้ที่ส่วนบนสุดของหน้าแรกของบทความ โดยอยู่ถัดจากหน่วยงานของผู้เขียน จัดรูปแบบเป็นแบบ 1 คอลัมน์ สำหรับบทความภาษาไทยให้ใส่บทคัดย่อที่เป็นภาษาไทยเท่านั้น

***คำสำคัญ –*** *หนึ่ง; สอง; สาม; สี่; ห้า*

**1. บทนำ**

เอกสารนี้รวบรวมข้อมูลที่จำเป็นในการจัดรูปแบบบทความสำหรับตีพิมพ์ในวารสารเทคโนโลยีสารสนเทศลาดกระบัง เช่น รูปแบบอักษร ขนาดตัวอักษร การจัดระยะขอบ และข้อมูลอื่นๆที่เกี่ยวข้อง โปรดปฏิบัติตามคำแนะนำที่ระบุในเอกสารนี้โดยเคร่งครัด บทความของท่านอาจถูกปฏิเสธการตีพิมพ์หากมีการจัดรูปแบบไม่ถูกต้อง หากท่านมีข้อสงสัยกรุณาติดต่อฝ่ายจัดพิมพ์

**2. การจัดรูปแบบของหน้ากระดาษ**

บทความจะต้องได้รับการจัดรูปแบบเพื่อให้สามารถพิมพ์ลงบนกระดาษ B5 ส่วนประกอบต่างๆ เช่น ตัวอักษร รูปภาพ และตาราง จะต้องอยู่ภายในพื้นที่การพิมพ์โดยเว้นระยะจากขอบบนและขอบล่างด้านละ 2.5 ซม. เว้นระยะจากขอบซ้ายและขวาด้านละ 2 ซม. จัดหน้ากระดาษในรูปแบบ 2 คอลัมน์ (ยกเว้นในส่วนชื่อบทความและบทคัดย่อให้จัดแบบ 1 คอลัมน์) เว้นระยะห่างระหว่างคอลัมน์ 6 มม. กระจายตัวอักษรเต็มคอลัมน์ ใช้การกระจายแบบไทยสำหรับบทความภาษาไทย

**3. ชื่อบทความ**

ใส่ชื่อบทความไว้ส่วนบนสุดของหน้าแรก จัดตัวอักษรให้อยู่กึ่งกลางของบรรทัด พิมพ์ชื่อบทความโดยใช้รูปแบบอักษร TH Sarabun New ขนาด 24 พอยท์ ตัวหนา ใส่ชื่อผู้เขียนบทความใต้ชื่อเรื่องโดยเว้นระยะ 12 พอยท์ระหว่างบรรทัดชื่อบทความและบรรทัดชื่อผู้เขียนบทความ พิมพ์ชื่อผู้เขียนบทความโดยใช้รูปแบบอักษร TH Sarabun New ขนาด 16 พอยท์ ตัวหนา จัดให้ชิดขอบขวา จากนั้นใส่ชื่อหน่วยงานที่ผู้เขียนบทความสังกัดใต้ชื่อผู้เขียนบทความ จัดชิดขอบขวา พิมพ์ชื่อหน่วยงานที่ผู้เขียนบทความสังกัดโดยใช้รูปแบบอักษร TH Sara bun New ขนาด 13 พอยท์ ตัวเอียง

**4. เนื้อเรื่อง**

เพื่อให้บทความที่ตีพิมพ์ในวารสารเทคโนโลยีสารสนเทศลาดกระบังเป็นไปในรูปแบบเดียวกัน โปรดใช้รูปแบบและขนาดอักษรดังนี้ในการพิมพ์บทความภาษาไทย ในส่วนของเนื้อหาหลักใช้รูปแบบอักษร TH Sarabun New ขนาด 13 พอยท์ ในส่วนของคำบรรยายภาพและตาราง ใช้รูปแบบอักษร TH Baijam ขนาด 12 พอยท์

สำหรับย่อหน้าแรกภายใต้หัวข้อ **ไม่ต้อง**เว้นระยะหนึ่งแท็บจากขอบซ้ายของคอลัมน์ ในย่อหน้าต่อไปภายใต้หัวข้อจึงเว้นระยะหนึ่งแท็บจากขอบซ้ายของคอลัมน์ (ดังเช่นที่แสดงในหัวข้อที่ 4 นี้)

**5. หัวข้อหลัก**

หัวข้อหลัก ตัวอย่างเช่น “1. บทนำ” ต้องพิมพ์ด้วยอักษร TH Sarabun New ขนาด 16 พอยท์ แบบตัวหนา จัดให้อยู่ชิดขอบซ้ายของบรรทัดในคอลัมน์ ใส่เครื่องหมายจุด (“.”) หลังจากตัวเลขกำกับหัวข้อหลัก เว้นระยะ 12 พอยท์ระหว่างหัวข้อหลักกับบรรทัดก่อนหน้า และเว้นระยะ 3 พอยท์ระหว่างหัวข้อหลักกับบรรทัดใต้หัวข้อหลัก หลังจากหัวข้อหลักแล้วอาจแบ่งหัวข้อย่อยภายในหัวข้อหลักได้ ซึ่งการจัดรูปแบบของหัวข้อย่อยนั้นจะกล่าวถึงในลำดับถัดไป

**5.1. หัวข้อย่อย**

หัวข้อย่อยให้ใช้อักษร TH Sarabun New ขนาด 14 พอยท์ แบบตัวหนา จัดชิดขอบซ้ายของบรรทัดในคอลัมน์ เว้นระยะ 12 พอยท์ระหว่างหัวข้อย่อยกับบรรทัดก่อนหน้า และเว้นระยะ 3 พอยท์ระหว่างหัวข้อย่อยกับบรรทัด ใต้หัวข้อย่อย

*5.1.1. หัวข้อย่อยลำดับที่สอง*

ควรหลีกเลี่ยงการใช้หัวข้อย่อยลำดับที่สอง อย่างเช่นที่แสดงในย่อหน้านี้ อย่างไรก็ตามหากมีความจำเป็นต้องใช้จริงๆให้พิมพ์ชื่อหัวข้อย่อยลำดับที่สองด้วยตัวอักษร TH Sarabun New ขนาด 13 พอยท์ แบบตัวเอียง จัดชิดขอบซ้ายของบรรทัดในคอลัมน์ เว้นระยะ 6 พอยท์ระหว่างหัวข้อย่อยลำดับที่สองกับบรรทัดก่อนหน้า และเว้นระยะ 3 พอยท์ระหว่างหัวข้อย่อยลำดับที่สองกับบรรทัดใต้หัวข้อย่อยลำดับที่สอง

ตัวอย่างของรูปภาพ

**รูปที่ 1.** คำบรรยายภาพต้องอยู่ใต้ภาพ

**ตารางที่ 1.** คำบรรยายตารางต้องอยู่เหนือตาราง

|  |  |  |
| --- | --- | --- |
| Name | Age | Weight (kg) |
| Alice | 12 | 30 |
| Bob | 13 | 28 |
| Charlie | 14 | 35 |

**6. รูปภาพและตาราง**

รูปภาพและตารางจะต้องจัดให้อยู่ภายในพื้นที่การพิมพ์ที่กำหนด รูปภาพ และตารางสามารถมีความกว้างมากกว่าหนึ่งคอลัมน์ได้ ถ้าหากสิ่งเหล่านี้มีความกว้างมากกว่าหนึ่งคอลัมน์ต้องจัดสิ่งเหล่านี้ให้อยู่กึ่งกลางของความกว้างของคอลัมน์ทั้งสอง

รูปภาพและตารางต้องมีคำบรรยายและหมายเลขกำกับเสมอ เขียนคำบรรยายรูปภาพไว้ใต้รูปภาพ เขียนคำบรรยายตารางไว้ที่ส่วนบนของตาราง ในส่วนของคำบรรยายภาพและตาราง ใช้รูปแบบอักษร TH Baijam ขนาด 12 พอยท์

**7. สมการ**

ควรหลีกเลี่ยงการใช้สมการในการเขียนบทความวิชาการ ในหนึ่งบทความไม่ควรมีสมการเกินกว่า 3 (สาม) สมการ เขียนหมายเลขกำกับสมการทุกสมการที่ปรากฏในบทความ โดยใส่หมายเลขสมการในเครื่องหมายวงเล็บ จัดหมายเลขสมการชิดขอบขวาของคอลัมน์ (ดังที่แสดงด้านล่างนี้)

*a* + *b = c* + 2 (1)

เว้นระยะหนึ่งบรรทัดก่อนสมการและเว้นระยะหนึ่งบรรทัดหลังสมการ จัดสมการให้อยู่กึ่งกลางบรรทัดในคอลัมน์ ขนาดตัวอักษรและสัญลักษณ์ที่ใช้ในการเขียนสมการจะต้องมีขนาดเทียบเท่ากับตัวอักษร TH Sarabun New ขนาด 13 พอยท์

**8. หมายเลขหน้า**

โปรดอย่าใส่หมายเลขหน้าลงในบทความ หมายเลขหน้าจะถูกใส่หลังจากที่บทความจะถูกบรรจุในวารสารเทคโนโลยีสารสนเทศลาดกระบังแล้วเท่านั้น บทความภาษาไทยต้องมีความยาวไม่เกิน 15 (สิบห้า) หน้า สำหรับบทความภาษาอังกฤษผู้เขียนต้องปฏิบัติตามคำแนะนำที่ให้ไว้ในวิธีการจัดรูปแบบบทความภาษาอังกฤษ (โปรดดูใน Template ของบทความภาษาอังกฤษที่ให้ไว้ในอีกไฟล์หนึ่ง)

**9. เชิงอรรถ**

เพื่อช่วยให้ผู้อ่านสามารถอ่านบทความได้อย่างต่อเนื่องโดยไม่สะดุด โปรดพยายามหลีกเลี่ยงการใช้เชิงอรรถ (Footnote) ถ้าหากมีความจำเป็นต้องใช้เชิงอรรถ ให้วางเชิงอรรถไว้ที่ส่วนท้ายของคอลัมน์ในหน้าที่อ้างอิงเชิงอรรถนั้น ใช้ตัวอักษร TH Sarabun New ขนาด 12 พอยท์ ในการพิมพ์เชิงอรรถ

**10. รูปแบบการอ้างอิง**

ใส่เอกสารอ้างอิงทั้งหมดที่ส่วนท้ายสุดของบทความโดยให้อยู่ภายใต้หัวข้อ “เอกสารอ้างอิง” ไม่ต้องใส่หมายเลขหัวข้อ ภายใต้หัวข้อเอกสารอ้างอิงให้จัดลำดับเอกสารตามลำดับการอ้างอิงถึงในบทความโดยใช้ระบบการอ้างอิงแบบตัวเลขเท่านั้น ตัวอย่าง**วิธีการเขียนอ้างอิงเอกสารภาษาไทย**ประเภทต่างๆนั้น สามารถหาดูได้จากหน้าเว็บไซต์ของหอสมุดแห่งชาติ

(<http://www.nlt.go.th/cm/Bibliography.htm>)

การเขียนบรรณานุกรมให้ใช้ตัวเลขอารบิกแบบสากลเท่านั้น **อย่าใช้เลขไทย** เมื่อมีการอ้างอิงถึงเอกสารในบทความให้อ้างอิงโดยใช้หมายเลขในเครื่องหมายก้ามปู ดังที่แสดงไว้ในส่วนท้ายของประโยคนี้ [1] ห้ามใช้รูปแบบการอ้างอิงแบบอื่นๆ เช่น นาม-ปี โดยเด็ดขาด **การอ้างอิงเอกสารภาษาอังกฤษ** ให้ใช้การอ้างอิงตามรูปแบบขอ IEEE (http://www.ieee.org/documents/ieeecitationref.pdf) ตัวอย่างวิธีการอ้างอิงเอกสารที่ใช้บ่อยๆ ได้แสดงไว้ในหัวข้อเอกสารอ้างอิงของเอกสารแนะนำนี้แล้ว

**เอกสารอ้างอิง**

[1] A. B. Green, C. D. Black, and E. F. White, “Article Title,” *Journal*, vol. 100, no. 1, pp. 1-10, Dec. 2000.

[2] C. D. Black, A. B. Green, and E. F. White, *Book Title*, 3rd ed. New York: McGraw-Hill, 2001.

[3] สมชาย สกุลดี. “ชื่อบทความ”. **ชื่อวารสาร** ปีที่ 10, ฉบับที่ 2 (10 กุมภาพันธ์ 2553). หน้า 10-15.

[4] สมหญิง เจริญดี. **ชื่อหนังสือ.** พิมพ์ครั้งที่ 2. กรุงเทพฯ: สำนักพิมพ์เจริญทัศน์, 2553.

[5] J. K. Pink, “Article Title,” in *Proc. International Conference on Green Computing*, Paris, France, Jan. 2012, pp. 50-55.

[6] สมศักดิ์ มงคล. “**ชื่อวิทยานิพนธ์**”. (วิทยานิพนธ์ปริญญามหาบัณฑิต มหาวิทยาลัยศรีนครินทรวิโรฒประสานมิตร, 2543).

[7] สมศรี บุญมาก. “ชื่อบทความ”. ชื่อการประชุมวิชาการ. 2549. หน้า 45-48.

[8] R. Good. (2011, Feb 10). Computers (2nd ed.) [Online]. Available: http://www.computers.com

[9] J. Better, “How to Write,” Ph.D. dissertation, Dept. Elect. Eng., Amazing University, Cambridge, MA, 2003.